정조 6년 · 목
講孟子。○予曰。昨日頗有雨意。而終不霈然。見今雲氣漸散。誠渴悶矣。 畿內昨年雖値稍豊之餘。尙有難濟之慮。況嶺南才經大飢。又復如此。言念民事。豈不罔涯乎。 命善曰。若又値歉。則實無賙濟之策矣。予曰。嶺伯狀啓。列錄四十二邑。而皆曰民事可悶。今此亢旱。必有所致。夙夜恐懼。不知何以爲計也。命善曰。以臣庸才。謬當重任。若値荐歉。則左思右量。實無措手之望。伏乞聖上亟退臣身。以答夭譴。改卜賢德。以講荒政焉。予曰。卿言過矣。左右相新登鼎席。當此之時。捨卿而誰復如卿者乎。朝廷如此。年事又如此。予於近日。如坐漏船。不知終作如何矣。命善曰。日昨因意外事。仰煩酬應。且以臣等之故。語及莫重之地。至今震怖。措躬無地矣。予曰。此莫非予之自反處也。雖以匹庶言之。苟使人語及他室家。則猶不堪其羞愧。況此君之於臣。而此何等莫重莫大之事也。一疏再疏。視若茶飯。乃若是容易說到乎。大抵人臣事君之道。君父國母之間。或有形跡間可言之事。則固當小則涕泣而諫之。大則生死而以之。鈇銊而不避。誅殛而不怕。而此則有大不然者。初無一毫近似之事。而今乃指無謂有。粧撰爲說。甚至於予所不言者。而謂之筵敎。內而架虛。外而眩人。政所謂此言奚爲而至者也。惟彼李澤徵。顧何足深責。而況渠以鄕曲疏逖之蹤。起廢吹噓。今纔屬耳。旣乏聞見。則渠何能以獨辦出此箇疏擧乎。然則不獨朝廷之羞恥。卽予之羞恥也。此予所謂自反者也。且非但予所自反而自愧者。此言一出。自然流入當着之地。亦以爲大不安焉。蓋初疏。予不但以寬容之。隨例賜批而已。顧今世道日下。民彝物則。殆將掃地而無餘矣。一自此疏之出。只爲驟看外面。未及深量裏許。必將以訛傳訛。囂囂靡定。故予實左右思惟。不得不以順物情從時義之意。不過隨來隨應而止。至若問候一款。卿等立朝已久。致位至此。寧或未諳故例。創出此無前之事乎耶。考諸堂后日記。則不但初無槪見。搜之藥院啓辭。則亦又元不載錄。列聖朝傅來古規。本無已行之例。在卿等。今何有可引之義乎。勿以此更事提說。且渠之再疏。雖曰耳聞於 先朝入侍之時云爾。自渠立朝以後。溯閱政院日記。則初不登於 坤殿問候之筵矣。所謂親聞者。未知從何處聞之。而今乃莫重之事。如是質言於君父之前。不少留難乎。世道至此。人心至此。環顧附念。無非予自反者。而予果急於自反。姑不暇皁白於此事。卿等不可不知予此意。卿等於此。更安有一分難安之心乎。大義所在。關係至重。卿等必念此義矣。命善曰。聖敎至此。在廷臣僚。孰不洞知。而人言之至以向日登筵時爲言。則其所稽意。專在臣身。之危戲。姑舍是。語及莫重之地。此莫非臣等之罪矣。予曰。一聞再聞。祗益羞恥。卿等勿復更提。予曰。予以內閣事。業欲一番洞諭於卿等。而旣無目下擔着之事。故每爲因循迄今。而尙不得宣予本意矣。卿等及凡今位在卿宰。出入邇列者。則豈不知設閣之意。而至於在外疏逖者。則亦豈能盡知予本意之如此乎。惟彼疏逖之人。若無近密之宣揚予意。則何由而知之也。此蓋由於出入予左右者。不能先事而對揚。以致外聞之猶未洞知。此則上自卿等。宜所以自反者也。卿等旣登前席。今日適有言端。予當以說閣之顚末。予意之攸在。爲卿等逐條一論也。一則說置內閣之意。不但遠倣唐宋明己例。試以我朝言之。昔在 光廟朝。肇置奎章閣。說大提學直提學直閣待敎等官。選當時才學之臣。賁一代文明之治。而自是以後。遂廢不復。逮于 肅廟朝。當有意於復說古制。歲在甲戌。以 御筆大書奎章閣三字額。奉安于宗正寺之煥章閣。而至意未遂。此事竟寢。及予小子。乃於嗣服之初。敢效追述之誠。始置內閣于禁中。將欲移安 御額于內閣而奉掍。今此建閣。卽不過承 光廟已行之制。追 肅祖未遑之典而巳。然此猶屬設閣之外面而小節也。予之本意。別有在焉。噫。粵在貳極。備經百艱。及至初政。首除戚畹之一番濁亂者。必欲使朝著淸明。世道底定者。卽予之一副苦心也。蓋當日之甘心國家。讎視君父者戚里也。謀危國本。必欲沮戲者戚里也。畢竟夭佑吾東。次第夷滅者。亦戚里也。戚里之禍人家邦者。自古已然。而未有若當日之凜乎如一髮者也。至於宦侍。則居大內深密之處。通戚里幽陰之逕。聲氣相聯。首尾互結者。固非一朝一夕之故也。予自幼少時。覷破窩贓。一截裁㧕。使不得出氣肆行。以是之故。失意快快之輩。積忤寡躬。潛圖寡躬。平日之最親信者數官。外內交聯。先後相應。或通挾匕之賊而暮夜入室。或邇占房之謀而暗地埋凶。嚆矢於範吉。前予於能賊。甚至於龜麟謙三賊。仗爲瓜牙。結爲腹心。凡予之動靜云爲。飮食起居。作爲爛報。傳若間牒。駭機毒鋒。迫在呼吸。予於是時。實不知稅駕於何地。而幸我 先大王日月之明。得保有今日。到今追理。嚱亦危矣。苟求其禍本亂根。一則戚里。一則宦侍。御極之初。首先掃蕩。每念戚宦二字。輒覺齒酸而心寒。內而宦侍如此。外而戚里如此。然則凡予之所恃所倚者。惟是外廷諸臣。顧今在邇列而托以契過者廷臣也。布朝班而作爲藩屛者廷臣也。苟使戚里復蕃。有乃心王室之人。決不復進用。卽是予一副所執。而移易不得。搖奪不得者也。且予凡於聲色貨利。一切泊如。夭性卽然。素習難廻。雖欲勉强。而猶不可得焉。見今國力雖曰耗虛。而若使予欲窮耳目之所好。則綺羅黛綠。有不可於左右歟。樓臺苑囿。有不足於前後歟。入而處內。惟心所縱。則外廷之臣。其何能以知之歟。然而予每謂於此數事。庶幾無不可對人言者。此非予操履有工。實可見習性使然。然則其所與遊者。惟是朝廷士大夫也。噫。以喬木世臣之後。任棟樑王室之義。菀爲元氣。支得武四百年宗國者。惟士大夫是已。高尙風裁。矜式朝廷者士夫也。維恃淸議。枎植正氣者士夫也。參贊訏謀。䌤綸黼黻者。亦士夫也。我朝立國。專尙士夫。則人君爲治。捨此士夫而何以。予用是爲懼。首達內閣。選于廷臣。俾掌其職。澤徵疏中所謂友臣云者。意雖異而語則然矣。大抵國朝設官。近密之職。固非一司。而但政院則不但職是六窠。官亦數遞。本以文蔭武三色。竝進錯用。初非極選之地。玉堂則若稽設官之初。則至淸且華。妙選極揀。而挽近以來。其選漸廣。其數漸多。立朝新進者。非三司一路。則實無進身之路。今若修復古制。用代內閣。則亦有所行不得之事。參古酌今。不得已有內閣之別置矣。且予素癖於文墨間從事。每於機務之暇。聊與閣中諸臣。凡於經史討論。生民疾苦。治政得失。前代理亂。隨意捜獵。實有鄰哉之意焉。惟予建閣之本意。職由是也。卿等庶或知之矣。一則且予之設閣。又有深意存焉。大抵今世之人。委靡頹惰。便成俗習。淬勵無望。振作無期。士大夫名節文學。其將掃地而無餘。予以一分矯救之道。特置內閣。崇奬文華則耍爲他激勸之道也。設置華貫則耍爲他聳動之資也。又欲使閣中先進之流。端厥出處。整以威儀。以爲矜式標率之地者。蓋予之至意。而豈是徒設虛銜。只是以榮其聞而已哉。是以向日綸音中崇奬詞藝。徒歸虛文云者。蓋慮其無實效之意此。未知在閣諸臣。亦能知予心否耶。一則自古近臣二者。在上者聽之爲嫌。在下者聽之爲懼。此則有大不然者。孟子曰。王無親臣。又曰。觀遠臣。必自近臣始。近臣之名。自孟子時已然。而近者親也。人君御國。宜無所親近之臣也。大抵上之臨下。雖當一視遠近。而君如用人。則如進學之工。可無以親及疏。自近至遠之別也。粵在集賢盛際。或字號儒臣。或步臨月夜。貂喪玉㭗之賜。御膳黃封之頒。傳爲盛事。留作美談。至於 仁孝顯肅四聖朝之間。引接儒臣。或多有不拘禮敢之事。然古今異宜之故。予則爲憂也深。爲慮也遠。以本院之太邇禁苑。移設於玉堂之旁。意亦豈偶爾也。倘予彷彿有集賢故事。則人謂之變異亦可也。一則國朝之禮待儒臣。不但 列朝皆然。雖 先朝末年。予嘗仰覩。每於夜對講罷。必賜盛饌。使之盡醉而退。近日則爲念經費且濫觴。凡於引接閣臣之時。不曾賜一盃內醞。則卿等亦聞之矣。一則予所專尙外朝者。自成規模。牢不可破。而至於官品分設。各寓深意。蓋設提學直提學直閣待敎等六員。又設檢校之名。提學雖大官亦兼之。直提學則自堂上而至於亞卿。直閣自堂下而至於堂上。待敎則自參下而至於參上。而必以色目參互進用。人君雖不可以色目用人。而此則予有深量者。大抵自大臣而至於參下者。爲慮其偏取一人。門路不廣也。隨色目而互相布置者。爲慮其偏取一邊。遴選或狹也。然而設閣未久。廷臣之居是職者。尙不得爲十之一二。則自方外而視先進。謂之太偏亦可也。但此有所不然者。集賢初設。其選極少。而若使行之已久而就次登庸。則應選者自當漸多。與他司殆無異矣。今於內閣亦然。若使未及被選者。才學俱宜。地望允叶。則可以循紱進步。不患不用。而若以少多爲嫌者。其說亦未通矣。且自古人主。初誤於戚里。末乃柄用外朝者有之。初用外朝。終反歸於戚里者。未之聞也。蓋濟濟王臣。布列外廷。用此人而不可。則更用他人。用他人而又不可。則又求可堪之人用之。則此何所不可。而今若曰試用外朝而倘或有不愜者。通朝廷而全不可用云爾。則此謂因噎而廢食。決是行不得之事矣。命善曰。不近戚里宦寺。而必親外朝。誠卓越百王之盛德也。臣雖至愚。豈不知此箇義理乎。當初設閣之聖意。臣等豈不仰認。而不能先事宣揚。以致人言之至此聖敎之諄勤。此莫非臣等之罪矣。